গত ২৯ এপ্রিল দুর্ঘটনার সময়ে সনিকা চৌহান ও বিক্রম চট্টোপাধ্যায়ের মোবাইল ফোনগুলি তাঁদের সঙ্গেই ছিল। কিন্তু তার পরে বিক্রমের ফোনটি পুলিশের হাতে এলেও সনিকার ফোনটি কোথায় রয়েছে সেই নিয়ে একটি ধোঁয়াশা তৈরি হয়। সনিকা ও বিক্রমের মধ্যে দুর্ঘটনার আগে ফোনে কী কথা হয়েছিল, বা অন্য কারও সঙ্গে সনিকার কথা হয়েছিল কি না, সেই তথ্যগুলি তদন্তের জন্য অত্যন্ত জরুরি। 
কিন্তু সনিকার মোবাইল ফোনটি এখন ঠিক কোথায় রয়েছে, সেই নিয়ে প্রশ্ন তোলেন ‘জাস্টিস ফর সনিকা’ নিয়ে সোচ্চার সনিকার ঘনিষ্ঠ বন্ধুদের অনেকেই। প্রশ্নের মুখে পড়েন বিক্রমের সহ-অভিনেত্রী সোলাঙ্কি রায়ও। একটি সংবাদমাধ্যমে তাঁকে এই বিষয়ে প্রশ্ন করা হলে তিনি জানান যে দুর্ঘটনার পরে হাসপাতালে বিক্রম-সনিকাকে দেখতে গিয়েছিলেন তিনি ঠিকই কিন্তু বিক্রম বা সনিকা কারও ফোনই তাঁর কাছে নেই। 
আরও পড়ুন
একটু ভয়ে ভয়ে রয়েছেন টেলি-তারকারা, নিশ্চুপ টলিপাড়া
দুর্ঘটনার রাতে কাকে ফোন করেছিলেন সনিকা
এর আগে জানা গিয়েছিল যে সনিকার ফোনটি দুর্ঘটনার পরে বিক্রমের গাড়িতেই পড়েছিল। পরে তাঁর এক বন্ধু ফোনটি এক পুলিশকর্মীর কাছে জমা দেন। অথচ তার পরেও কেন ফোনটি নিয়ে ধোঁয়াশা তৈরি হচ্ছে, সেটাই আশ্চর্যের। সূত্রের খবর, সনিকার মোবাইল ফোনটির হদিশ পাওয়া গিয়েছে। ফোনটি তাঁর পরিবারের কাছেই ছিল। গতকাল সনিকার বাবা-মাকে জিজ্ঞাসাবাদের জন্য যখন কলকাতা পুলিশের প্রতিনিধিরা তাঁদের বাড়িতে যান, তখনই জানা যায় ফোনটি সনিকার বাড়িতেই রয়েছে। 
সনিকার বাবা-মা জানান যে হাসপাতালে সনিকার বন্ধুবান্ধবরাই দু’টি মোবাইল ফোন তাঁর পরিবারের হাতে তুলে দেন। প্রয়াত সনিকার স্মৃতি হিসেবে ফোন দু’টি নিজেদের কাছেই রেখেছিলেন তাঁর বাবা-মা।